Liselott Blixt (DF), 2009-12-08:
Jeg er ordfører på dette forslag, da fru Marlene Harpsøe desværre ikke kan være her i dag.
Skal det være tilladt at brændemærke heste?
I Dansk Folkeparti mener vi nej, og derfor fremsatte vi allerede i sidste folketingsår et beslutningsforslag, som bl.a. pålagde regeringen at forbyde brændemærkning af heste.
Men vi kunne ikke komme igennem med vores forslag.
Der var simpelt hen ikke et flertal, der bakkede op.
For et par måneder siden kom sagen op i pressen, og nu fik flere politikere lige pludselig rygvind og ville være med til at forbyde denne brændemærkning.
I Dansk Folkeparti kunne vi se, at der nu tegnede sig et flertal for forbud mod brændemærkning af heste, og derfor har vi nu fremsat vores forslag om det.
I Dansk Folkeparti synes vi, det er glædeligt, at lidt presseomtale kan medvirke til at åbne så mange øjne, så der kan skabes et flertal for vores forslag her i dag.
Det er glædeligt for hestens skyld, idet det er helt unødvendigt at brændemærke heste.
Fortalerne for brændemærkning siger, at det er en måde at identificere hestene på.
Men der findes alternativer, der er knap så smertefulde.
Når avlsforbundene brændemærker deres heste, sker det for at fremhæve statusen på den pågældende hest: at det er en særlig avlshest, som er blevet avlet til at være en særlig dygtig hest.
Jeg har hørt om eksempler på, at heste ikke kan sælges, medmindre de er brændemærket, og om eksempler på, at heste ikke kan genkendes, medmindre de er brændemærket.
I Dansk Folkeparti mener vi, at det er noget vrøvl.
Brændemærkningen, som man f.eks. bruger i avlsforbundene, er et salgslogo og en hestekulturel tradition, det er ikke sund fornuft.
Både justitsministeren og fødevareministeren har i samråd i Retsudvalget og Fødevareudvalget sagt, at de ikke bryder sig om brændemærkning af heste, men at de i øvrigt ikke vil forbyde det.
Men pludselig skifter regeringen mening.
Ministeren havde ellers i et samråd i Retsudvalget den 27. august sagt, at ministeren ikke havde umiddelbare planer om at forbyde brændemærkningen.
Og af et svar til Retsudvalget i slutningen af september fremgår det, at ministeren alligevel vil tage initiativ til at få forbudt brændemærkning af heste.
Måske var det, fordi ministeren øjnede, at et flertal i Folketinget var parat til at forbyde brændemærkning.
Men det er positivt, at Dansk Folkeparti, selv om vi ikke fik flertal for vores forslag i sidste folketingsår, nu kan få opbakning til vores forslag alligevel.
Det er godt af hensyn til dyrene, de heste, som hvert år bliver brændemærket.
Det er smertefuldt at blive brændemærket, det behøver man ikke være ekspert for at vide.
Og nu forbyder vi fænomenet.
En undersøgelse har påvist, at det gør ondt, når heste bliver brændemærket.
Et speciale fra Det Biovidenskabelige Fakultet ved KU påviser, at brændemærkning volder betydelig mere smerte end andre identifikationsordninger.
Som jeg tidligere sagde, er det fru Marlene Harpsøe, der har haft sagen.
Jeg er kun ordfører for den i dag, så jeg kan desværre ikke gå dybt ind i de spørgsmål, der bliver stillet.
Men jeg kan da sige det på den måde, at vi har fremsat forslaget, så hurtigt vi kunne, men vi kan jo ikke sige med bestemthed, hvilken dato det kommer op.
Så om det er 3 uger før eller 1 måned før, ved vi desværre ikke.